Návrh vykonávacie rozhodnutie Rady, ktorým sa Poľskej republike povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice Rady2006/112/ES o spoločnom systéme dane z pridanej hodnoty /* KOM/2010/0293 v konečnom znení - NLE 2010/0161 */





[pic] | EURÓPSKA KOMISIA | Brusel, 7.6.2010 KOM(2010)293 v konečnom znení 2010/0161 (NLE) Návrh VYKONÁVACIE ROZHODNUTIE RADY, ktorým sa Poľskej republike povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice Rady 2006/112/ES o spoločnom systéme dane z pridanej hodnoty DÔVODOVÁ SPRÁVA SÚVISLOSTI NÁVRHU Podľa článku 395 smernice Rady 2006/112/ES z 28. novembra 2006 o spoločnom systéme dane z pridanej hodnoty[1] (ďalej len: „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od ustanovení tejto smernice na zjednodušenie výberu dane z pridanej hodnoty (DPH) alebo na zamedzenie určitým daňovým únikom alebo vyhýbaniu sa dani. Listom, ktorý generálny sekretariát Komisie zaevidoval 16. novembra 2009, Poľská republika požiadala o povolenie zaviesť opatrenie odchyľujúce sa od článku 26 ods. 1 písm. a) a článku 168 smernice o DPH. Komisia v súlade s článkom 395 ods. 2 smernice o DPH listom zo 14. decembra 2009 informovala ostatné členské štáty o žiadosti predloženej Poľskou republikou. Listom zo 17. decembra 2009 oznámila Komisia Poľskej republike, že má všetky informácie potrebné na to, aby jej žiadosť zvážila spôsobom opísaným v nasledujúcich odsekoch. Veľká väčšina podnikov v Poľskej republike (viac ako 95 %) je klasifikovaná ako mikro podniky, pričom mnohé z nich sú rodinné podniky. Preto sa vozidlá vlastnené alebo prenajaté týmito podnikmi často používajú ako na účely podnikania, tak aj na osobnú spotrebu, zatiaľ čo väčšie spoločnosti často poskytujú svojim zamestnancom nefinančné odmeny prostredníctvom služobných vozidiel, ktoré sa preto tiež používajú ako na účely podnikania, tak aj na osobné účely. Stručne povedané, veľká väčšina vozidiel vlastnených podnikmi sa používa ako na účely podniku, tak aj na osobné účely. V súčasnosti by mal podnik, ktorý používa vozidlo na súkromné účely, vyúčtovať daň na výstupe vzhľadom na súkromnú spotrebu podľa článku 26 ods. 1 a) smernice o DPH. Pretože svojou koncepciou sú určité vozidlá rovnako vhodné ako na účely podniku, tak aj na osobné účely, poľské orgány konštatujú, že je ťažké s presnosťou určiť, do akej miery používa zdaniteľná osoba tieto vozidlá na súkromnú spotrebu. To platí nielen o zdaniteľných osobách, ale aj o daňových orgánoch, od ktorých sa vyžaduje, aby kontrolovali rozsah súkromnej spotreby. S cieľom prekonať tieto ťažkosti a zjednodušiť uplatňovanie systému DPH, Poľská republika predložila žiadosť o výnimku na zrušenie zdanenie súkromnej spotreby určitých vozidiel, ale aj na obmedzenie odpočtu dane na vstupe z prvotného nákupu alebo prenájmu vozidiel na 60 %. Poľské orgány stanovili toto percento ako priemerný podiel času, v priebehu ktorého sa tieto vozidlá používajú na účely podniku. Odpočet by bol možný maximálne do výšky 6 000 PLN. Toto číslo sa stanovilo na základe ceny štandardného vozidla (55 000 PLN) a jeho cieľom je predchádzať neúmerným odpočtom za luxusné vozidlá, ktoré sa s väčšou pravdepodobnosťou používajú na súkromné účely. Vozidlá, na ktoré sa vzťahuje toto opatrenie, majú maximálnu nosnosť viac ako 500 kg a celkovú maximálnu hmotnosť 3,5 tony. Výnimku tvoria vozidlá, ktoré sú očividne určené na podnikateľské aktivity. Ide predovšetkým o vozidlá zakúpené s cieľom opätovného predaja alebo prenájmu; vozidlá určené zásadne na prepravu tovaru; vozidlá na osobitné účely (napr. vozidlá cestnej záchrannej služby, nakladače a pohrebné vozidlá); a vozidlá určené na prepravu minimálne 10 osôb vrátane vodiča. Účelom tohto rozlíšenia je obmedziť uplatňovanie opatrenia na tie vozidlá, ktoré sa môžu používať ako na účely podniku, tak aj na súkromnú spotrebu. KONZULTÁCIE SO ZÚčASTNENÝMI STRANAMI A POSÚDENIE VPLYVU Nebolo potrebné využiť externý odborný posudok. PRÁVNE PRVKY NÁVRHU Rozhodnutím sa Poľsku povoľuje zaviesť osobitné opatrenie odchyľujúce sa od článkov 26 a 168 smernice o DPH pokiaľ ide o odpočet DPH z nákupu, nadobudnutia, dovozu, prenájmu alebo leasingu určitých vozidiel. Toto rozhodnutie sa zakladá na článku 395 smernice o DPH. Toto rozhodnutie sa týka povolenia udeleného členskému štátu na jeho vlastnú žiadosť a neukladá sa ním žiadna povinnosť. Vzhľadom na prísne časové obmedzenie a obmedzenie pôsobnosti sa osobitné opatrenie považuje za primerané vytýčenému cieľu. Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Rozhodnutie Rady je jediný primeraný nástroj, keďže môže byť určené jednému členskému štátu. VPLYV NA ROZPOčET Návrh nemá žiadny negatívny vplyv na rozpočet Únie. VOLITEľNÉ PRVKY Návrh obsahuje doložku o ukončení platnosti. 2010/0161 (NLE) Návrh VYKONÁVACIE ROZHODNUTIE RADY, ktorým sa Poľskej republike povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice Rady 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[2], a najmä na jej článok 395 ods. 1, so zreteľom na návrh Európskej komisie, keďže: 1. Listom, ktorý generálny sekretariát Komisie zaevidoval 16. novembra 2009, Poľsko požiadalo o povolenie zaviesť osobitné opatrenie odchyľujúce sa od ustanovení smernice Rady č. 2006/112/ES, ktorými sa riadi právo na odpočet dane na vstupe. 2. Komisia informovala ostatné členské štáty o žiadosti predloženej Poľskom listom zo 14. decembra 2009. Listom zo 17. decembra 2009 Komisia oznámila Poľsku, že má všetky informácie potrebné na posúdenie danej žiadosti. 3. Niektoré vozidlá sú svojou koncepciou rovnako vhodné ako na súkromné účely, tak aj na účely podniku. V súčasnosti, ak má zdaniteľná osoba v úmysle používať na súkromné účely vozidlo, za ktoré si úplne alebo čiastočne odpočítala daň na vstupe, je potrebné, aby na túto spotrebu vyúčtovala daň na výstupe. Avšak pre zdaniteľnú osobu je zložité s presnosťou vymedziť súkromnú spotrebu a je rovnako zložité pre daňové orgány monitorovať súkromnú spotrebu. 4. Preto s cieľom zjednodušiť proces vyberania dane z pridanej hodnoty (DPH), Poľsko predložilo žiadosť o výnimku na obmedzenie práva odpočtu dane z nákupu vozidla používaného na podnikateľské aj súkromné účely na 60 % DPH pri nákupe, nadobudnutí, dovoze, prenájme alebo leasingu určitých vozidiel. Následne by nebolo potrebné, aby zdaniteľná osoba vyúčtovala daň na výstupe pri súkromnej spotrebe vozidla. 5. Osobitné opatrenie by sa malo vzťahovať len na vozidlá s maximálnou nosnosťou viac ako 500 kg a s maximálnou hmotnosťou 3,5 tony, pričom odpočet dane by nemal prekročiť 6 000 PLN. Účelom stanovenia tohto maximálneho čísla na odpočet DPH je predchádzať neúmerným odpočtom z nákupu alebo prenájmu luxusných vozidiel, ktoré sa s väčšou pravdepodobnosťou používajú na súkromné účely. Vozidlá určené na vykonávanie osobitnej funkcie ako sú napr. vozidlá cestnej záchrannej služby, pohrebné vozidlá, nákladné vozidlá a vozidlá určené na opätovný predaj alebo prenájom by nemali spadať pod túto výnimku. 6. Povolenie by malo platiť na obmedzenú dobu, a malo by preto stratiť účinnosť 31. decembra 2013. Na základe skúseností získaných do uvedeného dátumu možno posúdiť, či je výnimka aj naďalej oprávnená. 7. Výnimka nemá negatívny vplyv na vlastné zdroje Únie pochádzajúce z dane z pridanej hodnoty, PRIJALA TOTO ROZHODNUTIE: Článok 1 Odchylne od článku 168 smernice Rady 2006/112/ES, sa Poľsku povoľuje obmedziť právo na odpočet DPH z nákupu, nadobudnutia, dovozu, prenájmu alebo leasingu vozidiel na 60 %, a to maximálne do výšky 6 000 PLN. Toto obmedzenie sa vzťahuje len na vozidlá s maximálnou povolenou nosnosťou viac ako 500 kg a maximálnou hmotnosťou 3,5 tony. Článok 2 Článok 1 sa nevzťahuje na tieto kategórie vozidiel: 8. vozidlá zakúpené na účely opätovného predaja, prenájmu alebo leasingu; 9. vozidlá určené na prepravu tovaru; 10. vozidlá určené na vykonávanie špecifickej funkcie; 11. vozidlá určené na prepravu minimálne 10 osôb vrátane vodiča. Článok 3 Odchylne od článku 26 ods. 1 písm. a) smernice Rady 2006/112/ES sa Poľsku povoľuje nepovažovať za poskytovanie služieb za protihodnotu používanie vozidla, na ktoré sa vzťahuje obmedzenie podľa článku 1 tohto rozhodnutia, na súkromnú spotrebu zdaniteľnej osoby alebo na súkromnú spotrebu jej zamestnancov, alebo všeobecnejšie na iné účely ako účely jej podnikania. Článok 4 Toto rozhodnutie stráca účinnosť 31. decembra 2013. Článok 5 Toto rozhodnutie je určené Poľskej republike. V Bruseli Za Radu predseda [1] Ú. v. EÚ L 347, 11.12.2006, s. 1. [2] Ú. v. EÚ L 347, 11.12.2006, s. 1.